MFCตั้งเป้าโต35%
ผนึกพันธมิตรขยายธุรกิจ-ลูกค้า มองหุ้นไทยวิ่งแรงโอกาสขึ้นจำกัด
6 มี.ค. 2555

ผนึกพันธมิตรขยายธุรกิจ-ลูกค้า มองหุ้นไทยวิ่งแรงโอกาสขึ้นจำกัด
MFC ตั้งเป้าสินทรัพย์โต 35% ลุยออกกองทุนใหม่ ผนึกพันธมิตรขยายธุรกิจ มองหุ้นไทยขึ้นได้จำกัด
น.ส.ประภา ปูรณโชติ กรรมการผู้จัดการ บริษัทหลักทรัพย์จัดการกองทุน (บลจ.) เอ็มเอฟซี เปิดเผยว่า บริษัทตั้งเป้าการเติบโตของมูลค่าสินทรัพย์สุทธิ (AUM) ปี 2555 ไว้ที่ 3.61 แสนล้านบาท เพิ่มขึ้น 35% จากสิ้นปีที่ผ่านมาอยู่ที่ 2.68 แสนล้านบาท และมีรายได้เพิ่มเป็น 885 ล้านบาท หรือเพิ่มขึ้น 17% โดยเน้นสร้างความพึงพอใจให้ลูกค้าจากผลงานการบริหารกองทุนและผลตอบแทนทุกประเภทกองทุน 
นอกจากนี้ จะเน้นความแข็งแกร่งของแบรนด์ MFC มากขึ้น ภายใต้สโลแกน “เพื่อนสนิททางการลงทุน” หรือ Your Investment Partner รวมทั้งขยายฐานลูกค้าใหม่ผ่านการโฆษณาและประชาสัมพันธ์แบรนด์ผ่านทุกสื่อ รวมทั้งจะออกกองทุนใหม่ในปีนี้ประมาณ 25 กองทุน 
สำหรับปี 2554 บริษัทมีกำไรสุทธิ 201 ล้านบาท เพิ่มขึ้น 10% จากสิ้นปี 2553 ถือเป็นกำไรสุทธิสูงสุดในรอบ 16 ปี โดยมีรายได้เพิ่มขึ้นเป็น 753 ล้านบาท หรือเติบโต 5% จากสิ้นปี 2553 ขณะที่ AUM ปี 2554 เพิ่มขึ้น 3.4% จากปีก่อนหน้า
“บริษัทยังมุ่งหาพันธมิตรทางธุรกิจ เพื่อขยายฐานลูกค้า โดยดึงพันธมิตรต่างประเทศมาร่วมจัดตั้งกองทุนอสังหาริมทรัพย์แล้วขายหน่วยลงทุนบางส่วนให้นักลงทุนในต่างประเทศ รวมทั้งมองหาพันธมิตรในต่างประเทศเพื่อดึงเข้ามาร่วมลงทุนในบริษัทที่น่าสนใจในไทย โดยบริษัททำหน้าที่เป็นผู้จัดการกองทุนให้ ซึ่งญี่ปุ่นสนใจเข้าลงทุนในบริษัทไทยแล้วเงินลงทุน 1,100 ล้านบาท” น.ส.ประภา กล่าว 
ด้านนางพัณณรัชต์ บรรพโต ผู้ช่วยกรรมการผู้จัดการอาวุโส สายบริหารกองทุน บลจ.เอ็มเอฟซี กล่าวว่า บริษัทได้ปรับเป้าการเติบโตเศรษฐกิจไทยในปีนี้ขึ้นเป็น 5.6– 6.1% จากแผนบูรณะซ่อมแซมความเสียหาย จากน้ำท่วมและการใช้จ่ายของภาครัฐที่เชื่อมั่นว่าจะทำได้อย่างมีประสิทธิภาพ 
ขณะที่ตลาดหุ้นไทยยังถูกผลักดันจากเงินทุนไหลเข้าเป็นหลัก บริษัทจึงปรับเป้าดัชนีขึ้นเป็น 1,250 จุด จาก 1,130 จุด ที่สัดส่วนราคาต่อกำไรสุทธิ (P/E) เฉลี่ยประมาณ 11 เท่า เนื่องจากปัญหาในต่างประเทศคลี่คลายในเชิงบวก ประกอบกับผลประกอบการบริษัทจดทะเบียนในปีนี้คาดว่าจะเติบโต 15–18% โดยตั้งแต่ต้นปีหุ้นไทยขึ้นประมาณ 13% และยังมีแนวโน้ม ขึ้นได้หากเงินทุนต่างชาติยังไหลเข้า
นายชาคริต พืชพันธ์ ผู้ช่วยกรรมการผู้จัดการ ฝ่ายตราสารทุน บลจ.เอ็มเอฟซี กล่าวว่า ดัชนีเหลือโอกาสในขาขึ้นอีกประมาณ 7–8% รวมทั้งต่างชาติซื้อสุทธิช่วง 2 เดือนมากกว่า 5 หมื่นล้านบาทหากตลาดปรับตัวลงมาก็ไม่น่าจะแรงมากนักอาจลดลง 100 จุด โดยจะมีแรงซื้อจากนักลงทุนในประเทศที่กลับเข้ามาซื้อ